Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Η Διάσκεψη των Προέδρων αποφάσισε στη σημερινή συνεδρίαση της Βουλής να γίνει αναφορά από τον Προεδρεύοντα στην Ημέρα Μνήμης των Ελλήνων Εβραίων Μαρτύρων του Ολοκαυτώματος και στη συνέχεια θα προχωρήσουμε στη συζήτηση των επικαίρων ερωτήσεων. «Στην εθνική μας συνείδηση όλα τα παιδιά της μητέρας Ελλάδας αποτελούν μια αναπόσπαστη ενότητα, είναι ισότιμα μέλη του εθνικού σώματος ανεξαρτήτως θρησκείας. Η αγία ορθόδοξη θρησκεία μας δεν αναγνωρίζει ανώτερη ή κατώτερη ποιότητα με βάση τη φυλή ή τη θρησκεία και η θρησκεία μας αναφέρει πως δεν υπάρχει ούτε Εβραίος ούτε Έλληνας και συνεπώς καταδικάζει κάθε απόπειρα διακρίσεων ή δημιουργίας φυλετικών ή θρησκευτικών διαφορών. Είναι κοινή η μοίρα μας τόσο στις ημέρες της δόξας, όσο και σε περιόδους εθνικής ατυχίας και είναι άρρηκτοι οι δεσμοί μεταξύ όλων των Ελλήνων πολιτών χωρίς εξαίρεση, ανεξάρτητα από τη φυλή». Με αυτά τα συγκλονιστικά λόγια από την περίφημη επιστολή του Αρχιεπισκόπου Δαμασκηνού προς το αρχηγείο των γερμανικών δυνάμεων κατοχής τον Μάρτιο του 1943, θα ήθελα και εγώ εκ μέρους όλων σας με τη σειρά μου να τιμήσουμε τη φετινή Ημέρα Μνήμης των Ελλήνων Μαρτύρων του Ολοκαυτώματος, ημέρα μνήμης εκείνων, που μαρτύρησαν στα χέρια του κατακτητή, ημέρα τιμής ενός ζωντανού πολύμορφου κυττάρου με καταλυτική παρουσία στον ελλαδικό χώρο, που βρέθηκε να μετρά πληγές τσακισμένο και αποδεκατισμένο από τον παραλογισμό ενός άρρωστου μίσους. Η γόνιμη και αρμονική συνύπαρξη των Ελλήνων ανεξαρτήτως θρησκείας δεν στάθηκε ικανή να μεταπείσει τους δυνάστες τους, ούτε βέβαια να αποτρέψει τις φρικαλεότητες, που θα επακολουθήσουν. Σε ολόκληρη την επικράτεια, από την Μακεδονία, τη Θράκη, την Ήπειρο και τη Θεσσαλία μέχρι την Κρήτη, τα Επτάνησα και τα Δωδεκάνησα, οι Έλληνες εβραίοι και χριστιανοί συγκρότησαν από κοινού έναν ζωντανό κοινωνικό, πολιτιστικό και οικονομικό ιστό. Υπολογίζεται ότι προπολεμικά το εβραϊκό στοιχείο ξεπερνούσε σε πληθυσμό τις εβδομήντα επτά χιλιάδες. Η αφοσίωση και η αγάπη τους για την πατρίδα οδήγησε δεκατρείς χιλιάδες Έλληνες Εβραίους να πολεμήσουν με ηρωισμό στις τάξεις του ελληνικού στρατού, όταν οι Ιταλοί και οι Γερμανοί επιτέθηκαν κατά της Ελλάδος. Και κάπου εκεί ξεκινάει η δική τους ιστορία φρίκης, μια ιστορία που παρά τις επίμονες προσπάθειες, τόσο της επίσημης θρησκευτικής μας ηγεσίας, με εξέχουσες μορφές όπως ο Μητροπολίτης Γεννάδιος, ο Ζακύνθου Χρυσόστομος και φυσικά ο Αρχιεπίσκοπος Δαμασκηνός, αλλά και υπό την πίεση επιφανών εκπροσώπων από πολιτιστικές, ακαδημαϊκές και επαγγελματικές οργανώσεις δεν κατέστη δυνατή η αποτροπή της. Με μαζικά πογκρόμ, με εκτοπισμούς, με καταστροφές και αρπαγές περιουσιών, με σύληση νεκροταφείων και βανδαλισμούς ιστορικών μνημείων, με εκβιασμούς, εξευτελισμούς και τρομοκρατία και τελικά με την κορύφωση μιας ασύλληπτης θηριωδίας στα στρατόπεδα συγκέντρωσης της Πολωνίας, η πατρίδα θρήνησε τελικά την απώλεια σχεδόν του 90% του εβραϊκού πληθυσμού της. Ήταν μια ανείπωτη τραγωδία, αλλά κι ένα μάθημα ανθρωπιάς, αδελφοσύνης, θάρρους και αυτοθυσίας. Η πίστη στον άνθρωπο και η αλληλεγγύη δεν δοκιμάζονται ποτέ στα λόγια αλλά σε χαλεπούς καιρούς, όπως τότε που Έλληνες χριστιανοί έκρυβαν στα σπίτια τους με κίνδυνο της ζωής τους, τους εβραίους αδερφούς τους, τότε που τύπωναν μυστικά πλαστές ταυτότητες με παραποιημένα στοιχεία για να σωθούν ολόκληρες οικογένειες, τότε που τα μοναστήρια άνοιγαν τις πόρτες τους για να φιλοξενήσουν τους κατατρεγμένους, τότε που ένα πιάτο φαΐ - αν υπήρχε - έφτανε να ταΐσει χριστιανούς και εβραίους μαζί γιατί ήταν μοιρασμένο με αγάπη και συμπόνοια. Στην εθνική μας συνείδηση όλα τα παιδιά της μητέρας Ελλάδας αποτελούν μια αναπόσπαστη ενότητα. Με αυτά τα λόγια του Ιεράρχη ξεκίνησα να σας μιλήσω σήμερα και αυτά ακριβώς τα λόγια τίμησαν έμπρακτα οι Έλληνες εβραίοι και οι χριστιανοί τα χρόνια της φρίκης, μιας φρίκης που ο ιθύνων νους, ο Αδόλφος Χίτλερ, είχε εμπνευστεί από έναν άλλο μεγάλο μακελάρη και κατά δήλωσή του δάσκαλό του, τον Κεμάλ Ατατούρκ. Σήμερα η ιστορία των Ελλήνων μαρτύρων του Ολοκαυτώματος και των Ελλήνων αδελφών που στάθηκαν πλάι τους, είναι πιο επίκαιρη και πιο πλούσια σε διδάγματα από ποτέ. Από τη μια μας υπενθυμίζει το υλικό από το οποίο είμαστε φτιαγμένοι ως λαός στην πλειοψηφία του, ένα κράμα ανθρωπιάς, πίστης και αλληλεγγύης προς όσους έχουν ανάγκη. Αυτό έχει αποδείξει η ιστορία μας, αλλά και η σημερινή μας στάση σε δύσκολες συγκυρίες, όπως σε αυτές της κρίσης, του προσφυγικού και της μετανάστευσης. Από την άλλη το παράδειγμα των Ελλήνων εβραίων και χριστιανών και κυρίως το δράμα του Ολοκαυτώματος μας διδάσκει και μας υποχρεώνει να εξακολουθήσουμε να πολεμάμε τη μισαλλοδοξία και τον σκοταδισμό, να τιμούμε πανανθρώπινες αξίες, να παλεύουμε για τις εθνικές και τις ιστορικές μας αλήθειες, για τις αλήθειες των Μικρασιατών, τον Ποντίων και των Αρμενίων, των Κυπρίων αδελφών μας, για κάθε όνομα και σύμβολο, που παραποιείται όσο εμείς παραμένουμε απαθείς, για τις μνήμες και την ιστορία που τόσο έχουν διαστρεβλωθεί στον βωμό αλλότριων συμφερόντων. Για όλα αυτά και για ακόμα περισσότερα αξίζει να ενωθούμε και να παλέψουμε. Γιατί καμμιά ιστορική μνήμη, όπως η σημερινή, δεν παραμένει ζωντανή αν δεν την τιμήσεις έμπρακτα με επιμονή, ήθος και συνέπεια στο μέλλον. Αιωνία τους η μνήμη. Σας καλώ να κρατήσουμε ενός λεπτού σιγή. [[Στο σημείο αυτό τηρείται στην Αίθουσα ενός λεπτού σιγή]] Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Προστασίας Περιβάλλοντος και η Υποεπιτροπή Υδατικών Πόρων της Ειδικής Μόνιμης Επιτροπής Προστασίας Περιβάλλοντος καταθέτουν τις εκθέσεις τους, σύμφωνα με το άρθρο 43Α, παράγραφος 5, του Κανονισμού της Βουλής.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΙΚΑΙΡΩΝ ΕΡΩΤΗΣΕΩΝ O Γενικός Γραμματέας της Κυβέρνησης κ. Καλογήρου μάς πληροφορεί ότι δεν θα συζητηθούν οι εξής επίκαιρες ερωτήσεις: Η τρίτη με αριθμό 887/23-1-2018 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το “κούρεμα” του χρέους το 2012», δεν θα συζητηθεί λόγω απουσίας του αρμοδίου Αναπληρωτή Υπουργού, του κ. Χουλιαράκη, στο εξωτερικό. Η πέμπτη με αριθμό 872/22-1-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;», ομοίως, δεν θα συζητηθεί λόγω απουσίας του αρμοδίου Αναπληρωτή Υπουργού στο εξωτερικό. Η δεύτερη με αριθμό 885/23-1-2018 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων», δεν θα συζητηθεί, σε συνεννόηση με τον κύριο Υπουργό. Η δεύτερη με αριθμό 886/23-1-2018 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Παιδείας, Έρευνας και Θρησκευμάτων, με θέμα: «Ειδική ρύθμιση για τους πληγέντες μαθητές του Λυκείου Μάνδρας», δεν θα συζητηθεί λόγω κωλύματος του Υπουργού Παιδείας και Θρησκευμάτων κ. Γαβρόγλου. Η με αριθμό 600/23-10-2017 ερώτηση του κύκλου αναφορών - ερωτήσεων της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Παιδείας, Έρευνας και Θρησκευμάτων, με θέμα: «Ίδρυση Κέντρου Περιβαλλοντικής Εκπαίδευσης στο πάρκο “Αντώνης Τρίτσης”», ομοίως, δεν θα συζητηθεί λόγω κωλύματος του Υπουργού Παιδείας και Θρησκευμάτων κ. Γαβρόγλου. Η τρίτη με αριθμό 880/23-1-2018 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας, με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα», δεν θα συζητηθεί λόγω κωλύματος - φόρτος εργασίας - του Αναπληρωτή Υπουργού Υγείας κ. Πολάκη. Η τέταρτη με αριθμό 849/16-1-2018 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας», δεν θα συζητηθεί λόγω κωλύματος του Αναπληρωτή Υπουργού Υγείας. Η πέμπτη με αριθμό 851/16-1-2018 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγ. Νικολάου Λασιθίου, δεν θα συζητηθεί λόγω κωλύματος του Αναπληρωτή Υπουργού Υγείας. Η έκτη με αριθμό 772/9-1-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, με θέμα: «Παιδιατρικό Νοσοκομείο στη δυτική Θεσσαλονίκη», δεν θα συζητηθεί λόγω κωλύματος του Αναπληρωτή Υπουργού Υγείας. Η όγδοη με αριθμό 708/2-1-2018 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, σχετικά με την εφαρμογή του claw back σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς, προμηθευτές ιατροτεχνολογικών προϊόντων, δεν θα συζητηθεί λόγω κωλύματος του Αναπληρωτή Υπουργού Υγείας. Η με αριθμό 453/17-10-2017 δεύτερη ερώτηση του κύκλου αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας», δεν θα συζητηθεί λόγω κωλύματος του Αναπληρωτή Υπουργού Υγείας. Η έβδομη με αριθμό 736/3-1-2018 επίκαιρη ερώτηση δεύτερου κύκλου του Βουλευτή Βοιωτίας της Χρυσής Αυγής κ. Ευάγγελου Καρακώστα προς τον Υπουργό Παιδείας, Έρευνας και Θρησκευμάτων, με θέμα: «Πλήρης η παρακμή των πανεπιστημίων», δεν θα συζητηθεί λόγω κωλύματος του Υπουργού. Η πρώτη με αριθμό 879/23-1-2018 επίκαιρη ερώτηση δεύτερου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσκαλώτου. Τώρα θα συζητηθεί η πρώτη με αριθμό 878/23-1-2018 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Οικονομικών, με θέμα: «Παρανομίες στην εκμετάλλευση παραλιών στη Μύκονο και την υπόλοιπη Ελλάδα». Θα απαντήσει η Υφυπουργός Οικονομικών κ. Αικατερίνη Παπανάτσιου. Κύριε Ξυδάκη, έχετε τον λόγο.
Σας ευχαριστώ πολύ, κύριε Πρόεδρε. Κυρία Υπουργέ, η εικόνα στα κοσμοβριθή νησιά της Ελλάδας, με προσωπική αυτοψία στη Μύκονο και σε άλλα και με πολλά στοιχεία από άλλες περιοχές της χώρας, είναι η εξής. Μία οικογένεια Ελλήνων ή οποιοσδήποτε Έλληνας παραθεριστής, μια οικογένεια ξένων επισκεπτών, πηγαίνουν να κάνουν μπάνιο σε μια παραλία και οι περισσότερες εξ αυτών, οι γνωστές, είναι κατειλημμένες από ξαπλώστρες και ομπρέλες. Μια τετραμελής οικογένεια χρειάζεται, με τους πιο μετριοπαθείς υπολογισμούς, από 7 ευρώ για την κάθε ξαπλώστρα. Δεν μπορεί για ένα μπάνιο να δώσει 25 και 30 και 40 ευρώ. Ευλόγως, θεμιτά και επιβεβλημένα, ζητά να πάει να κάνει το μπάνιο της κάπου αλλού. Η κατάσταση, λοιπόν, έχει ως εξής: Οι περισσότερες παραλίες είναι κατειλημμένες από επιχειρηματίες οι οποίοι έχουν πάρει τα δικαιώματα χρήσης, αλλά ουδείς γνωρίζει εάν τηρούν τους όρους της συμβάσεως παραχώρησης, εάν έχουν απλώσει τις πρόχειρες αυτές κατασκευές στην έκταση την οποία ορίζει ο νόμος. Ουδείς τους ελέγχει και ουδείς μπορεί να προστατεύσει τον οποιονδήποτε παραθεριστή θέλει να απολαύσει την παραλία. Καταπατάται και το Σύνταγμα και η οποιαδήποτε καλώς νοούμενη τουριστική επιχειρηματικότητα. Θα ήθελα να μάθω τι μπορεί να κάνει το Υπουργείο Οικονομικών - το οποίο έχει το δικαίωμα να παραχωρεί ως εκμετάλλευση τις παραλίες - για να προστατεύσει τους Έλληνες πολίτες και τους επισκέπτες, ώστε να έχουν απολύτως το δικαίωμα στη χρήση της παραλίας. Δεν πρόκειται μόνο για τη νομιμότητα. Πρόκειται και για την ορθώς νοούμενη υγιή και αειφορική τουριστική ανάπτυξη.
Ευχαριστώ, κύριε Ξυδάκη. Τον λόγο έχει η κυρία Υπουργός.
Ευχαριστώ, κύριε Πρόεδρε. Πραγματικά χαίρομαι, κύριε Ξυδάκη, γιατί με την ερώτησή σας θίγετε ένα πολύ σημαντικό θέμα που ήδη έχει απασχολήσει συνολικά την Κυβέρνηση, αλλά και το Υπουργείο Οικονομικών το οποίο έχει την πρωτοβουλία για τη λήψη μέτρων προστασίας του αιγιαλού. Όπως ήδη θα γνωρίζετε, τροποποιήσαμε ήδη τις διατάξεις και για πρώτη φορά έχουμε εισάγει τη διαδικασία των ηλεκτρονικών δημοπρασιών. Έτσι, για πρώτη φορά φέτος έγιναν ηλεκτρονικές δημοπρασίες έναντι ανταλλάγματος. Η παραχώρηση χώρων αιγιαλού και παραλίας γίνεται πλέον μ' έναν διαφανή τρόπο, καθώς αναρτάται επισήμως στο portal του Υπουργείου Οικονομικών. Όσον αφορά στις σχετικές μισθώσεις των παραπάνω χώρων, αυτές αναρτώνται και στην ιστοσελίδα της «ΔΙΑΥΓΕΙΑ» με ευθύνη των κτηματικών υπηρεσιών και των δήμων. Επίσης, για πρώτη φορά τέθηκε σε λειτουργία το έργο «Ψηφιακές Υπηρεσίες Δημόσιας Περιουσίας και Εθνικών Κληροδοτημάτων». Και είμαστε πρόθυμοι να εξετάσουμε την πρότασή σας, αναφορικά με τη δημιουργία πλαισίου γνωστοποίησης στο κοινό των ορίων των παραχωρούμενων εκτάσεων - πραγματικά υπάρχει κάποιο κενό στη νομοθεσία μέχρι στιγμής και δεν είναι πουθενά δημοσιευμένο - ούτως ώστε ο κάθε πολίτης να γνωρίζει τι έχει δοθεί στον επαγγελματία και ποια είναι η καταστρατήγηση που μπορεί να έχει κάνει. Όπως επίσης είμαστε πρόθυμοι να εξετάσουμε και τις επιτόπου φυσικές πινακίδες, που έχετε θέσει σαν πρόταση στην ερώτησή σας, στην προσπάθεια βελτίωσης του εν λόγω συστήματος. Με δεδομένο το ευπαθές οικοσύστημα του αιγιαλού, της παραλίας, της όχθης και της παρόχθιας ζώνης περιορίσαμε τη μέγιστη διάρκεια για τις δημοπρασίες μίσθωσης στα τρία χρόνια, οπότε έτσι, εάν κάτι αλλάξει, μπορούμε στην επόμενη περίοδο να το δούμε. Και επίσης είναι αρκετός ο χρόνος για να κάνει την απόσβεση της επένδυσης ο παραχωρησιούχος, αλλά και αποτρεπτικός για επιπλέον δαπάνες εκ μέρους του, ιδίως για κατασκευές οι οποίες απαγορεύονται από τη νομοθεσία και έχουν παρατηρηθεί στο παρελθόν. Με βάση τα ανωτέρω και την αναγκαιότητα μιας ενιαίας πειθαρχημένης και αποτελεσματικής διαχείρισης, αλλά και προστασίας των κοινόχρηστων χώρων του αιγιαλού, της παραλίας, της όχθης και της παρόχθιας ζώνης και καλύτερης αξιοποίησης, εκδόθηκε κοινή υπουργική απόφαση των Υπουργών Εσωτερικών, Οικονομικών και Περιβάλλοντος και Ενέργειας, με την οποία καθορίστηκαν σαφώς οι όροι, οι προϋποθέσεις και όλες οι αναγκαίες λεπτομέρειες για τη διαδικασία παραχώρησης απλής χρήσης αιγιαλού - παραλίας. Έχουμε δώσει ιδιαίτερη έμφαση στη διασφάλιση της ελεύθερης και ασφαλούς διέλευσης των λουόμενων, στην αποφυγή της αισθητικής υποβάθμισης, στη διατήρηση των οικοτόπων. Επιπρόσθετα στις περιοχές που τελούν υπό το καθεστώς προστασίας των Υπουργείων Πολιτισμού και Περιβάλλοντος και Ενέργειας, ο σχετικός έλεγχος γίνεται από τις κατά τόπους και καθ' ύλην αρμόδιες υπηρεσίες ενώ οι δήμοι έχουν την υποχρέωση να ενημερώνουν άμεσα τις κτηματικές υπηρεσίες. Επιπλέον, οι λιμενικές και αστυνομικές αρχές πρέπει άμεσα για οποιαδήποτε παρατυπία να ενημερώνουν τη Γενική Γραμματεία Δημόσιας Περιουσίας. Συγκεκριμένα θα αναφέρω ένα παράδειγμα, επειδή αναφερθήκατε και στη Μύκονο. Η Υπηρεσία Δόμησης του Δήμου Μυκόνου προχώρησε στις 31-10-2017 στη σύνταξη έκθεσης αυτοψίας αυθαίρετων κατασκευών και εκεί το πρόστιμο ήταν πάρα πολύ μεγάλο για την ανέγερση, 109.000 ευρώ, και πρόστιμο διατήρησης 18.000 ευρώ. Θα ήθελα εδώ να επισημάνω ότι και για τους χώρους ιδιαίτερου φυσικού κάλλους και αρχαιολογικού ενδιαφέροντος, απόλυτης προστασίας, έχουν τεθεί και οι σχετικοί όροι - όπως εξάλλου πολύ καλά γνωρίζετε σαν Υπουργός Πολιτισμού, που ήσασταν το προηγούμενο διάστημα - και οι περιορισμοί στο περιεχόμενο των παραρτημάτων με την κοινή υπουργική απόφαση, η οποία έχει εκδοθεί. Θα καταθέσω τα έγγραφα της Γενικής Γραμματείας Δημόσιας Περιουσίας όπως, επίσης, και την κοινή υπουργική απόφαση και στη δευτερολογία μου θα πω τα υπόλοιπα.
Τι αριθμό έχει η κοινή υπουργική απόφαση, κυρία Υπουργέ, για να καταγραφεί στα Πρακτικά, ώστε όποιος θέλει να τη βρει;
Η κοινή υπουργική απόφαση είναι της 12ης Μαΐου 2007 με αριθμό φύλλου 1636. Επίσης, καταθέτω και τις απαντήσεις που έδωσαν τα αρμόδια τμήματα κτηματικών, δημόσιας περιουσίας και των συναρμοδίων Υπουργείων.
Τον λόγο έχει ο κ. Ξυδάκης.
Κυρία Υπουργέ, ευχαριστώ πολύ για τη μέριμνα που ήδη έχετε επιδείξει και για την εργασία που κάνουν οι αρμόδιες υπηρεσίες. Τώρα να προσγειωθούμε στην πραγματικότητα. Η πραγματικότητα είναι η εξής: Δεν υπάρχει ελεγκτικός μηχανισμός από το κράτος. Ο καθείς αυθαιρετεί όπως θέλει. Σας έχω κάνει μία πρακτική πρόταση την οποία την αποδέχεστε. Το ακούω με μεγάλη χαρά. Προτείνω να γίνει σαφής νομοθετική πρόβλεψη για ανάρτηση πινακίδας με το σκαρίφημα του παραχωρούμενου χώρου, για να ξέρει ο κάθε κολυμβητής, ο κάθε παραθεριστής ποιος είναι ο ελεύθερος χώρος. Και αυτό το σκαρίφημα με σαφήνεια και με απλότητα και με χρήση των νέων τεχνολογιών να είναι αναρτημένο και στην ιστοσελίδα του δήμου, ούτε στη «ΔΙΑΥΓΕΙΑ» ούτε στη Γενική Γραμματεία Δημόσιας Περιουσίας, αλλά κάπου πολύ απλά. Και στην πινακίδα να αναφέρεται και τηλέφωνο υπευθύνου άμεσα. Δεν θα ψάχνει ο καθένας το Λιμενικό, το οποίο δεν θα έρθει ποτέ ή την Αστυνομία, η οποία θα έχει φόρτο και θα εμφανιστεί τον Οκτώβριο. Γνωρίζουμε πάρα πολύ καλά - νησιώτες είμαστε, Έλληνες είμαστε - ότι πάρα πολλές παραβάσεις γίνονται αντιληπτές την ώρα που συμβαίνουν και η παρέμβαση του ελεγκτικού μηχανισμού - του οποιουδήποτε ελεγκτικού μηχανισμού - γίνεται μετά τη λήξη της τουριστικής σεζόν. Και τα όποια πρόστιμα, ακόμα και όταν πέσουν, θα είναι υποπολλαπλάσια, πολύ ταπεινότερα του τεραστίου κέρδους, που καταχρηστικά και παρανόμως και εις βάρος και του συνταγματικού δικαιώματος και της εθνικής οικονομίας, έχουν συμβεί. Αποδέχεστε τη μία πρόταση. Αυτά θα πρέπει να γίνουν αύριο το πρωί και όχι του χρόνου. Τον Φεβρουάριο θα αρχίσουν οι παραχωρήσεις. Τον Μάιο - Απρίλιο αρχίζει η τουριστική σεζόν. Θα πρέπει όλες οι ρυθμίσεις να γίνουν τώρα. Θα πρέπει να γίνουν και δύο ουσιαστικές νομοθετικές ρυθμίσεις. Η πρώτη είναι ότι θα πρέπει νομοθετικά να οριστεί ποιο ποσοστό, ποιο μέρος της παραλίας είναι προς παραχώρηση, το 20%, το 30%, το 40%, ένα εύλογο μέρος. Όλο το υπόλοιπο είναι υποχρεωτικά ελεύθερο και θα πρέπει ο νομοθέτης να το προβλέπει. Δεύτερον, κάποια από τα αδικήματα της παράβασης, θα πρέπει να σκεφθούμε πολύ σοβαρά ως νομοθέτες και ως εκτελεστική εξουσία, μήπως είναι και αυτόφωρα. Θα πρέπει να υπάρχει ο φόβος των κανόνων, ο φόβος του Συντάγματος, ο φόβος της ελευθερίας του προσερχόμενου. Δεν μπορεί ο κάθε επιχειρηματίας να ασυδοτεί. Θα σας δώσω ένα πολύ απλό παράδειγμα, για να καταλάβετε το μέγεθος. Στη Μύκονο υπάρχει μία από τις θαυμάσιες παραλίες, το Αγράρι. Εκεί δεν συμβαίνουν παραβιάσεις. Γιατί; Γατί ένας πολύ μεγάλος, γνωστός επιχειρηματίας έχει το σπίτι του πάνω στην παραλία και έχει φροντίσει απλούστατα να εφαρμόζεται ο νόμος, ο παραχωρησιούχος να μην έχει απλωθεί σε όλη την παραλία. Σε όλες τις άλλες παραλίες δεν υπάρχει χώρος για μία πετσέτα. Αυτό είναι ντροπή για την ελληνική δημοκρατία. Είναι ντροπή για το ελληνικό κράτος. Είναι ντροπή για εμάς που νομοθετούμε και για όλον τον κρατικό μηχανισμό, που δεν ελέγχει τίποτα. Θα ήθελα, λοιπόν, να σας παρακαλέσω αυτές οι πρακτικές προτάσεις που κάνω εγώ, που μπορεί να είναι αφελείς, μπορεί να είναι ανεφάρμοστες, εφόσον κρίνετε ότι μπορούν να εφαρμοστούν, να εφαρμοστούν σύντομα: και το σκαρίφημα και η άμεση πληροφόρηση στον πολίτη. Έχουμε applications και όλοι έχουν ένα smartphone και πάνε στην παραλία, μπορούν να το βρουν. Να δώσουμε τη δυνατότητα στον πολίτη να διεκδικήσει το δικαίωμά του να έχει πρόσβαση στην παραλία. Είναι θεμελιώδες και για τον τουρισμό. Δεν είναι μόνο δικαίωμα, είναι και οικονομική ανάπτυξη. Δεύτερον, να ορίσουμε ποιο μέρος της παραλίας παραχωρείται. Δεν μπορεί να παραχωρηθεί όλη η παραλία. Θα παραχωρηθεί ένα μέρος, για να έχει κέρδος και ο δήμος και το κράτος. Τρίτον, ξέρετε - και το ξέρετε καλύτερα από εμένα - πόσο χαώδης είναι όλος ο ελεγκτικός μηχανισμός. Για μερικές καταστάσεις στις παραλίες επιλαμβάνονται τρία και τέσσερα και πέντε Υπουργεία και όλοι είναι ανεύθυνοι, όλοι είναι ανευθυνοϋπεύθυνοι και θύμα είναι ο πολίτης, η εικόνα της χώρας, η ζωή στη χώρα και ο ίδιος ο τουρισμός. Θα σας παρακαλούσα, λοιπόν, έστω και σε επίπεδο πολιτικής δέσμευσης, να δούμε πώς πριν αρχίσει η τουριστική σεζόν θα έχουμε νομοθετήσει ορθώς. Δεν χρειάζονται καν περίπλοκες νομοθεσίες. Με προεδρικά διατάγματα γινόντουσαν στο παρελθόν, αλλά κανείς δεν τα εφαρμόζει. Έχουμε τη βούληση, έχουμε το πρόβλημα - είναι γνωστό - , ας κάνουμε την πράξη.
Κυρία Υπουργέ, μια και είναι πολύ ενδιαφέρον το θέμα, θα ήθελα να πω το εξής: Μπορεί να εκλέγομαι και εγώ στην Α΄ Αθήνας, αλλά είμαι νησιώτης. Υπάρχει και ένα άλλο θέμα, το οποίο βάζω λίγο παράτυπα, γιατί δεν νομιμοποιούμαι να το κάνω. Ξέρετε τι κάνουν; Ο κ. Ξυδάκης μίλησε για συγκεκριμένο κομμάτι. Υπάρχει και άλλη περίπτωση, που δίπλα στον νόμιμο πάνε και καταλαμβάνουν χώρο παράνομοι χωρίς καν άδεια, που είπε ο κ. Ξυδάκης, και δεν γίνεται τίποτε απολύτως. Είχα τέτοια περίπτωση, έκανα ερωτήσεις, το Τουρισμού με παρέπεμψε σε εσάς, εσείς με παραπέμψατε στην περιφέρεια και η περιφέρεια ποτέ δεν απάντησε. Το λέω αυτό γιατί υπάρχουν και νόμιμοι επιχειρηματίες που πληρώνουν κανονικά, εισπράττει το κράτος και δίπλα τους πάει και καταλαμβάνει χώρο συνήθως ένας ντόπιος που στήνει τις ομπρέλες του, εισπράττει λεφτά και δεν πληρώνει και τίποτα στο κράτος και δεν τον αγγίζει κανείς. Κυρία Υπουργέ, θα έχετε επιπρόσθετο χρόνο και εσείς για να απαντήσετε. Ορίστε, έχετε τον λόγο.
Ενδιαφέρον και αυτό που είπατε, κύριε Πρόεδρε. Εκείνο που θα ήθελα να αναφέρω εδώ είναι ότι στην τελευταία απόφαση έχουμε πλέον οριοθετήσει ποιο είναι το ποσοστό των παραχωρημένων παραλιών, το οποίο πρέπει να καταλαμβάνει κάποιος. Είναι το 50%.
Μα, εδώ είναι ο κορμός!
Σε μία παραλία, η οποία παραχωρείται - όχι στο σύνολο του νησιού - ,το 50% μπορεί να καταληφθεί από ομπρελοκαθίσματα και το 50% παραμένει ελεύθερο για τους λουόμενους.
Δεν ισχύει αυτό.
Αυτό είναι στη νομοθέτηση. Απ' ό,τι ακούω, στην πράξη καταστρατηγείται και αυτό το έχουμε διαπιστώσει και εμείς και πραγματικά και από τους ελέγχους έχουν μπει τα πρόστιμα και όλα τα υπόλοιπα. Θα πάρουμε υπ' όψιν μας τις προτάσεις που κάνατε και εσείς, κύριε Ξυδάκη, και ο Πρόεδρος και για το παράτυπο από κάποιους που δεν είναι μέσα από τη διαδικασία των δημοπρασιών. Σαν πρώτο μέτρο, το οποίο τέθηκε σε ισχύ φέτος, έχουμε το εξής: Ήδη στο συγκεκριμένο νησί, στη Μύκονο, φέτος έγιναν ήδη δύο ηλεκτρονικές δημοπρασίες. Του χρόνου και κάθε χρόνο θα επεκτείνονται. Οπότε σε αυτήν την περίπτωση δεν θα έχουμε το ίδιο που γινόταν όλα αυτά τα χρόνια. Επίσης, είναι η πρώτη φορά που έχει θεσπιστεί ανώτατο ποσοστό επί της παραχωρούμενης έκτασης. Σε όλα τα νησιά υπάρχουν και παραλίες ελεύθερες, υπάρχει και η ακτογραμμή, υπάρχουν όλα αυτά, αλλά και στις παραλίες που παραχωρούνται δεν έχουν δικαίωμα για όλη την κάλυψη της παραλίας. Επίσης, θα ήθελα να πω εδώ ότι στόχος μας είναι να τροποποιήσουμε τον ν.2971. Ήδη υπάρχει έτοιμο προσχέδιο που έχουν επεξεργαστεί οι αρμόδιες υπηρεσίες του Υπουργείου Οικονομικών. Έχουν γίνει και οι διεργασίες με το Υπουργείο Εσωτερικών και είναι αυτή τη στιγμή στο Υπουργείο Περιβάλλοντος. Είναι τα συναρμόδια Υπουργεία. Σε ένα εύλογο διάστημα, λοιπόν, θα φέρουμε νομοθετική ρύθμιση, για να μπορέσουμε να επικαιροποιήσουμε τον συγκεκριμένο νόμο. Είναι ο ν.2971/2001. Από το 2001 μέχρι το 2018 είναι πάρα πολλά τα χρόνια. Χρειάζεται κάποια επικαιροποίηση. Δεν αρκούν μόνο οι υπουργικές αποφάσεις που παίρνουμε κάθε χρόνο. Τις προτάσεις σας θα τις πάρουμε υπ' όψιν μας. Πραγματικά είναι σημαντικές και θεωρούμε ότι μπορούμε να τις εναρμονίσουμε στον νόμο.
Ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δυο μαθήτριες και μαθητές και τέσσερις εκπαιδευτικοί συνοδοί τους από το 17ο Δημοτικό Σχολείο Λαμίας. Η Βουλή σάς καλωσορίζει! [[Χειροκροτήματα απ' όλες τις πτέρυγες της Βουλής]] Θέλω να σας δώσω μία εξήγηση για το άδειο της Αίθουσας. Σήμερα το απόγευμα έχουμε Κοινοβουλευτικό Έλεγχο. Δηλαδή οι Βουλευτές όλων των κομμάτων ρωτούν τους Υπουργούς και στη συνεδρίαση παρίστανται ο Βουλευτής που ερωτά και ο Υπουργός που απαντά. Το λέω για να μη θεωρήσετε ότι είναι αυτή η εικόνα της Αιθούσης. Καλωσορίσατε και στη Βουλή και στην Αθήνα! Προχωράμε τώρα στην τέταρτη με αριθμό 913/23-1-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Κατάργηση ειδικοτήτων, τμημάτων και τομέων των ΕΠΑΛ». Θα απαντήσει ο Υφυπουργός Παιδείας, Έρευνας και Θρησκευμάτων κ. Δημήτριος Μπαξεβανάκης. Ο κ. Δελής έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, εστιάζουμε σήμερα με την ερώτησή μας σε έναν κίνδυνο που απειλεί την πολύπαθη τεχνικοεπαγγελματική εκπαίδευση της χώρας μας. Μιλάμε βέβαια για το νέο κύμα συγχωνεύσεων τμημάτων των ΕΠΑΛ που ετοιμάζει το Υπουργείο Παιδείας, στη μέση μάλιστα της χρονιάς και με αφορμή τη λήξη του Α΄ τετραμήνου που είχαμε πριν από λίγες μέρες, στις 20 Γενάρη, με βάση μία υπουργική απόφαση του κ. Φίλη από τις 24 του Ιούνη του 2016 και με την Κυβέρνηση να διαμηνύει φέτος προς πάσα κατεύθυνση ότι η διάταξη αυτή θα εφαρμοστεί πλήρως. Θυμίζουμε εδώ ότι πέρυσι εξαιτίας των αντιδράσεων που υπήρξαν - και σωστά - εφαρμόστηκε αυτή η εγκύκλιος εν μέρει. Σύμφωνα, λοιπόν, με αυτή την υπουργική απόφαση εφόσον έχει διαπιστωθεί ότι το άθροισμα των απουσιών ενός μαθητή είναι μεγαλύτερο από τον αριθμό των απουσιών που χαρακτηρίζει τη φοίτησή του ανεπαρκή, ο μαθητής αυτός χαρακτηρίζεται ως μη παρακολουθών και δεν λαμβάνεται υπ' όψιν, πρώτον, στα αριθμητικά δεδομένα του τμήματος για τις αναθέσεις των μαθημάτων - θεωρητικών και εργαστηριακών - και δεύτερον, και στον προγραμματισμό τμημάτων για το επόμενο σχολικό έτος, κενών και πλεονασμάτων των εκπαιδευτικών. Δεν σας φτάνει, δηλαδή, κύριε Υπουργέ, το ότι από την αρχή της χρονιάς κλείσατε τμήματα και καταργήσατε τομείς και ειδικότητες με το πρόσχημα και με το εργαλείο των ολιγομελών τμημάτων και μεταφέρατε και οργανικές θέσεις εκπαιδευτικών, αλλά τώρα ετοιμάζετε και νέο κτύπημα για τα ΕΠΑΛ, στη μέση μάλιστα της χρονιάς. Ήδη έχουν ξεκινήσει περιφερειακές διευθύνσεις εκπαίδευσης μέσω των διευθύνσεων της δευτεροβάθμιας εκπαίδευσης να ζητούν από τα ΕΠΑΛ να προχωρήσουν, με δική τους ευθύνη και κατ' εφαρμογήν της παραπάνω υπουργικής απόφασης, σε συμπτύξεις τμημάτων και σε απομάκρυνση του δεύτερου εκπαιδευτικού από τα αντίστοιχα εργαστήρια. Δεν σας ρωτάμε, κύριε Υπουργέ, σας καλούμε να ανακαλέσετε τώρα αυτή την υπουργική απόφαση «καρμανιόλα» και να μην κλείσετε ούτε ένα τμήμα, ούτε έναν τομέα, ούτε μια ειδικότητα των επαγγελματικών λυκείων! Ευχαριστώ.
Τον λόγο έχει ο Υφυπουργός Παιδείας, Έρευνας και Θρησκευμάτων κ. Μπαξεβανάκης.
Κύριε Δελή, είναι εντυπωσιακό ότι μετά από έναν χρόνο επαναλαμβάνετε τις ίδιες κινδυνολογίες που ακούστηκαν και πέρυσι τέτοιον καιρό και από σας και από άλλους και έλεγαν αυτά που είπατε και σήμερα, ότι θα καταργηθούν τμήματα ή θα συγχωνευτούν τμήματα στα επαγγελματικά λύκεια εξαιτίας αυτής της διάταξης, ότι θα εκδιωχθούν μαθητές από τα σχολεία τους και ότι - όπως το λέτε στην ερώτησή σας - θα εκτοπισθούν εκπαιδευτικοί από το σχολείο τους. Ρήμα κι αυτό που βρήκατε! Αυτή η διάταξη ίσχυε και πέρυσι και λέγατε τα ίδια. Γνωρίζουν, λοιπόν, οι εκπαιδευτικοί μας, οι μαθητές και όλη η εκπαιδευτική κοινότητα ότι κανένα τμήμα των ΕΠΑΛ δεν συγχωνεύτηκε ούτε καταργήθηκε. Κανένας μαθητής δεν εκδιώχθηκε από το σχολείο του, αλλά η εφαρμογή της διάταξης έγινε μόνο για τον λόγο για τον οποίο αναφερόταν στην υπουργική απόφαση, δηλαδή για να έχουμε μια καλή εικόνα των μαθητών και των μαθητριών που πραγματικά παρακολουθούν την τάξη, ώστε να μπορέσει να γίνει έγκαιρα ο προγραμματισμός για την επόμενη σχολική χρονιά. Επίσης στην περίπτωση που ο αριθμός των μαθητών που πραγματικά παρακολουθούν το τμήμα είναι αρκετά μικρότερος απ' αυτούς που ενεγράφησαν και άρα αρκετά μικρότερος από τα όρια που δικαιολογούν την παρουσία και δεύτερου εκπαιδευτικού στα εργαστήρια, αυτός ο εκπαιδευτικός να μπορεί να διατεθεί για την κάλυψη άλλων αναγκών, που, όπως πολύ καλά γνωρίζετε, παρουσιάζονται συχνά στη διάρκεια της χρονιάς είτε λόγω αδειών είτε για άλλους λόγους και όντως αυτό συνέβη πέρυσι. Δηλαδή τι συνέβη πέρυσι; Αυτό που ισχυριστήκαμε εμείς ήταν αυτό που συνέβη στην πράξη, αυτή ήταν η αλήθεια, ενώ η κινδυνολογία που λέγατε εσείς αποδείχθηκε απλώς κινδυνολογία. Δεν συνέβη. Όπως, λοιπόν, δεν συνέβη πέρυσι, δηλαδή κανένα τμήμα δεν συγχωνεύτηκε, κανένα τμήμα δεν καταργήθηκε, κανείς μαθητής δεν εκδιώχθηκε από το σχολείο του, ακριβώς το ίδιο δεν πρόκειται να συμβεί ούτε φέτος. Άρα καλό είναι, επειδή εκπροσωπείτε ένα πολιτικό κόμμα και όχι μια ομάδα που αποτελείται από προφήτες μελλούμενων κακών, να συζητούμε εδώ με πολιτικές απόψεις, να πείτε τις θέσεις σας και τις προτάσεις σας για την τεχνική επαγγελματική εκπαίδευση, γιατί επιτρέψτε μου να σας πω ότι την κινδυνολογία μπορείς να την πεις μια φορά, να την πεις δυο φορές, την τρίτη φορά δεν θα σε πιστεύει κανένας πια. Ευχαριστώ πολύ.
Ο κ. Δελής έχει τον λόγο.
Ευχαριστώ. Πρώτα - πρώτα, για την κινδυνολογία σχετικά με το κλείσιμο τμημάτων, ειδικοτήτων και τομέων του ΕΠΑΛ, είναι ή δεν είναι αλήθεια ότι έκλεισαν με πρόσχημα τα ολιγομελή τμήματα σε όλη την Ελλάδα; Μόνο στον Πειραιά έκλεισαν δεκατρία τμήματα. Είναι αλήθεια ή ψέματα, κύριε Υπουργέ; Είναι αλήθεια και το γνωρίζετε. Και στη Θεσσαλονίκη είναι πολλά περισσότερα, όπως και σε όλη την Ελλάδα. Ίσως δεν φτάσατε στον αριθμό που εσείς επιδιώκατε, γιατί συναντήσατε πολλές αντιδράσεις από τους μαθητές και από τους εκπαιδευτικούς. Έκλεισαν, όμως, τμήματα και ειδικότητες. Σε σχέση με το συγκεκριμένο θέμα, εάν προσέξατε τη διατύπωσή μου, σας είπα ότι η υπουργική απόφαση του κ. Φίλη πέρυσι εφαρμόστηκε εν μέρει. Και εφαρμόστηκε εν μέρει, ακριβώς γιατί υπήρξαν αντιδράσεις. Αυτό διαπιστώνουμε και τώρα. Προσπαθείτε να ελιχθείτε, αλλά σε καμμία περίπτωση δεν υλοποιείτε το δικό μας αίτημα, που είναι και αίτημα των εκπαιδευτικών και των μαθητών, να καταργηθεί αυτή η υπουργική απόφαση. Τι σημαίνει αυτό; Σημαίνει πολύ απλά, κύριε Υπουργέ, ότι ανάβετε το «πράσινο φως» σε όποιο ΕΠΑΛ προκύπτει τώρα μείωση του αριθμού των μαθητών λόγω απουσιών να συμπτυχθούν τμήματα και να απομακρυνθεί κάθε δεύτερος εκπαιδευτικός από τα αντίστοιχα εργαστήρια. Και αυτό έγινε πέρυσι. Απομακρύνθηκαν δεύτεροι εκπαιδευτικοί από τα εργαστήρια. Αυτό, βεβαίως, γνωρίζετε και εσείς ότι σημαίνει αναμόρφωση του σχολικού προγράμματος, αλλαγές των εκπαιδευτικών σε πολλά μαθήματα. Βάζετε μάλιστα και τα ίδια τα σχολεία, με βάση την ίδια την εγκύκλιο που έστειλε η Περιφερειακή Διεύθυνση Αττικής, να δηλώσουν ονομαστικά τα τυχόν πλεονάσματα εκπαιδευτικών και όλα αυτά, επαναλαμβάνω, στη μέση της χρονιάς. Παραπέρα, αυτή η αντιεκπαιδευτική - όχι μόνο κατά τη γνώμη μας, νομίζω ότι είναι αντικειμενική η διαπίστωση - ρύθμιση των συγχωνεύσεων και των καταργήσεων τμημάτων και τομέων σημαίνει μοιραία τη βίαιη ανακατανομή, ακόμη και την εκδίωξη των μαθητών - τώρα δεν είναι οι λέξεις, εκδίωξη είναι στην ουσία των μαθητών από τα σχολεία που φοιτούν - , θα έχουμε δηλαδή την επανάληψη όσων βίωσαν πολλοί μαθητές στην αρχή της φετινής σχολικής χρονιάς με το κλείσιμο πολλών ολιγομελών τμημάτων. Ταυτόχρονα τα τμήματα που θα παραμένουν θα διογκώνονται και αυτό σημαίνει υποβάθμιση ακόμη περισσότερο της ποιότητας της παρεχόμενης εκπαίδευσης, ενώ και οι εκπαιδευτικοί θα ζήσουν ένα νέο κύμα εκτοπίσεων, απομακρύνσεων - δεν θα κολλήσουμε τώρα στις λέξεις - και μετακινήσεων σε κάθε περίπτωση από σχολείο σε σχολείο, προκειμένου να καλύψουν το ωράριό τους, μιας και διορισμοί στην εκπαίδευση έχουν να γίνουν αρκετά χρόνια και δεν φαίνεται κάτι τέτοιο και στον ορίζοντα. Γίνεται, λοιπόν, φανερό, κύριε Υπουργέ, ότι η πολιτική της πάση θυσίας εξοικονόμησης πόρων - γιατί αυτή τη θέση υπηρετεί αυτή η υπουργική απόφαση και αυτήν την επιδίωξη έχει - αποβαίνει σε βάρος της μόρφωσης των μαθητών. Υλοποιείτε - το Υπουργείο Παιδείας - με ευλάβεια το τρίτο μνημόνιο που, εκτός των άλλων αντιλαϊκών, θυμίζουμε ότι προβλέπει και δομικές αλλαγές στην τεχνικοεπαγγελματική εκπαίδευση και κυρίως προβλέπει τη γενίκευση και την επέκταση της μαθητείας, που αμείβεται με το 75% του υποκατώτατου μισθού, αυτού του αίσχους. Δηλαδή αυτοί που είναι κάτω από 25 χρονών παίρνουν 511 ευρώ - ούτε καν τα 586 ευρώ - και η μαθητεία αμείβεται με το 75% των 511 ευρώ. Ο στόχος είναι ομολογουμένως η τεχνικοεπαγγελματική εκπαίδευση να συνδεθεί και να υπηρετήσει πιο αποτελεσματικά τις ανάγκες της ανάπτυξης, λέτε εσείς, του κεφαλαίου λέμε εμείς, μέσα από ένα «χυλό» εφήμερων καταρτίσεων. Θέλουμε να πούμε εδώ, με την ευκαιρία, σε σχέση με το μορφωτικό περιεχόμενο των ΕΠΑΛ, ότι τα μαθήματα γενικής παιδείας είναι υποβαθμισμένα, παρά το ότι υπήρξαν ορισμένες αυξήσεις ωρών. Θέλουμε να ενημερώσουμε και από εδώ όσους μας ακούνε, ότι τα μαθήματα αυτά δεν διδάσκονται από το ίδιο αναλυτικό πρόγραμμα και με τα ίδια σχολικά εγχειρίδια που διδάσκονται τα μαθήματα στο γενικό λύκειο. Και κάτι ακόμα, μια παρατήρηση που την αλιεύσαμε από τα στοιχεία του δικού σας Υπουργείου: Θα περίμενε κανείς, παρ΄όλο που οι απόφοιτοι αυτών των εκπαιδευτικών δομών της τεχνικοεπαγγελματικής εκπαίδευσης στην Ελλάδα είναι μόλις το 31% του μαθητικού δυναμικού, ενώ στην Ευρωπαϊκή Ένωση είναι το 48%, να απορροφούνται αυτοί πιο εύκολα από την αγορά εργασίας. Βλέποντας, όμως, τα ποσοστά απασχόλησης που δημοσιεύθηκαν, φαίνεται ότι στην Ελλάδα τα ποσοστά απασχόλησης είναι μόνο στο 37,5%, ενώ ο μέσος όρος της Ευρωπαϊκής Ένωσης φτάνει στο 73%. Άρα, αποδεικνύεται ότι το πρόβλημα της ανεργίας φυσικά και δεν αφορά στα προσόντα ούτε στον προσανατολισμό των σπουδών. Θέλουμε επίσης να πούμε - και αξίζει να ειπωθεί αυτό, κύριε Πρόεδρε - ότι η σχολική διαρροή στην τεχνικοεπαγγελματική εκπαίδευση είναι δεκαπλάσια της σχολικής διαρροής που υπάρχει στη γενική εκπαίδευση. Για εμάς, το ΚΚΕ, κύριε Υπουργέ, οι μαθητές που φοιτούν στην τεχνικοεπαγγελματική εκπαίδευση δεν είναι παιδιά ενός κατώτερου θεού. Έχουν όλα τα δικαιώματα της μόρφωσης και της σταθερής δουλειάς. Θα πρέπει, βέβαια, να αγωνιστούν για αυτό και στον αγώνα τους αυτό θα βρουν δίπλα τους και το κόμμα μας και το ταξικό συνδικαλιστικό κίνημα. Ευχαριστώ.
Έχετε τον λόγο, με τη σχετική άνεση χρόνου, κύριε Υπουργέ, αν τον χρειαστείτε.
Κύριε Δελή, βλέπω ότι επιμένετε σε μια άκρατη κινδυνολογία και σε μια προσπάθεια να τρομοκρατηθούν και οι εκπαιδευτικοί μας, αλλά και η εκπαιδευτική κοινότητα - οι μαθητές, οι μαθήτριες και οι γονείς τους. Σας διαβεβαιώνουμε, λοιπόν, ότι όπως διαψευστήκατε πέρυσι τέτοιον καιρό για τις προβλέψεις και τις προφητείες σας, το ίδιο θα συμβεί και φέτος. Για τις γενικότερες παρατηρήσεις σας σχετικά με τα ολιγομελή τμήματα, που λειτουργούν στα ΕΠΑΛ, αναφέρω ότι φέτος έχουμε εγκρίνει είτε με υπουργικές αποφάσεις είτε με αποφάσεις των περιφερειακών διευθυντών εκπαίδευσης και ήδη λειτουργούν χίλια τετρακόσια εξήντα ολιγομελή τμήματα στα ΕΠΑΛ. Αυτό σημαίνει ότι το 27% των τμημάτων των ΕΠΑΛ που λειτουργούν σήμερα είναι ολιγομελή. Ε, δεν το λες και υποβάθμιση της επαγγελματικής εκπαίδευσης. Επιπλέον, παρά την κινδυνολογία, ο αριθμός των μαθητών φέτος στα ΕΠΑΛ είναι κατά χίλιους τριακόσιους μαθητές μεγαλύτερος από πέρυσι. Ούτε αυτό το λες εκδίωξη των μαθητών από τα σχολεία. Επίσης, κανένα τμήμα δεν καταργήθηκε και κανένας μαθητής δεν υποχρεώθηκε να εγκαταλείψει το σχολείο του. Είπατε, λοιπόν, ότι υπερασπίζεστε την πολύπαθη τεχνική επαγγελματική εκπαίδευση. Για να δούμε, πριν από πέντε μέρες τι έγραφε το δημοσιογραφικό όργανο του κόμματός σας. Παραδέχεται, λοιπόν, ότι υπάρχει διεύρυνση της επαγγελματικής εκπαίδευσης. Προς τιμήν του, το παραδέχεται. Όμως, λέει ότι έγινε με υποβαθμισμένους όρους σπουδών, χωρίς εργαστήρια, χωρίς βιβλία - δεν είμαστε στην εποχή της κυρίας Διαμαντοπούλου, έχουμε προχωρήσει λίγο - και χωρίς ειδικευμένο εκπαιδευτικό προσωπικό - αυτό καλό είναι να πάτε να το πείτε στους εκπαιδευτικούς μας στα ΕΠΑΛ. Λέει, επίσης, ότι δεν υπάρχει πειθαρχία, δεν υπάρχει αυστηρότητα από τους εκπαιδευτικούς, ότι έχουμε πολλά φαινόμενα παραβατικότητας στα ΕΠΑΛ, ακόμα και χρήσης και διακίνησης ναρκωτικών. Αυτά λέει ο «ΡΙΖΟΣΠΑΣΤΗΣ» για τα επαγγελματικά λύκεια, τα οποία κατά τα άλλα τα υπερασπίζεστε. Τι κάναμε εμείς, λοιπόν, στην επαγγελματική εκπαίδευση; Επαναφέραμε στη δουλειά τούς δυόμισι χιλιάδες εκπαιδευτικούς, που η κυβέρνηση Σαμαρά - Βενιζέλου είχε θέσει σε διαθεσιμότητα το 2013. Επαναλειτουργήσαμε όλους τους τομείς και τις ειδικότητες που η ίδια συγκυβέρνηση το 2013 κατάργησε, με αποτέλεσμα, πάνω από είκοσι χιλιάδες μαθητές και κυρίως μαθήτριες να εξαναγκαστούν είτε να αλλάξουν ειδικότητα είτε να απευθυνθούν στις ιδιωτικές δομές εκπαίδευσης. Τέλος, αποτρέψαμε την πρόωρη κατάρτιση από την ηλικία των δεκαπέντε ετών, όπως προγραμμάτιζε η προηγούμενη κυβέρνηση. Τι κάναμε επίσης; Καθιερώσαμε νέα δομή στα επαγγελματικά λύκεια, με σκοπό να αποφεύγεται η πρόωρη εξειδίκευση. Επιδιώκουμε τη βελτίωση της ποιότητας των σπουδών και υλοποιούμε, σε συνεργασία με το Ινστιτούτο Εκπαιδευτικής Πολιτικής, την αναμόρφωση των προγραμμάτων σπουδών και των βιβλίων για όλα τα διδακτικά αντικείμενα των ΕΠΑΛ. Διευρύναμε τις δυνατότητες των αποφοίτων για πρόσβαση στην τριτοβάθμια εκπαίδευση. Ήδη από πέρυσι νομοθετήσαμε, και τον Αύγουστο πολλοί απόφοιτοι των ΕΠΑΛ εισήχθησαν στα πανεπιστήμια για πρώτη φορά. Το ποσοστό αυτό πέρυσι ήταν 1%. Με νομοσχέδιο, που θα καταθέσουμε τις επόμενες ημέρες στη Βουλή, αυτό το ποσοστό γίνεται 5%. Το 5% των θέσεων δηλαδή στα πανεπιστήμια της χώρας μας, σε όλα τα πανεπιστήμια φέτος θα καλυφθεί από αποφοίτους των ΕΠΑΛ. Δεν το λες και υποβάθμιση της επαγγελματικής εκπαίδευσης αυτό. Τέλος, καθιερώσαμε το μεταλυκειακό έτος, την τάξη μαθητείας, η οποία συκοφαντήθηκε πάρα πολύ και από εσάς και από άλλους. Δεν χρειάζεται να την υπερασπιστώ εγώ. Την απάντηση τη δίνουν οι ίδιοι οι μαθητές μας, οι απόφοιτοι και οι απόφοιτες των ΕΠΑΛ, που μαζικά συμμετέχουν στο πρόγραμμα της μαθητείας, όπως και η ευρύτατη αποδοχή, που συναντάει το πρόγραμμα από τους εκπαιδευτικούς μας, στις προσπάθειες, των οποίων οφείλεται η εξασφάλιση των μεγαλύτερων θέσεων μαθητείας στην τοπική αγορά. Ήδη, την περσινή σχολική χρονιά, περίπου χίλιοι διακόσιοι απόφοιτοί μας συμμετείχαν στο μεταλυκειακό έτος, ενώ φέτος, τη χρονιά που ξεκίνησε τον Οκτώβρη, οι απόφοιτοί μας που συμμετέχουν στο πρόγραμμα είναι περισσότεροι από τρεις χιλιάδες. Αυτό δείχνει την αποδοχή, που έχει το πρόγραμμα από τους εκπαιδευτικούς μας και από τους μαθητές. Αν υπάρχει ακόμη κάποια αμφιβολία επ' αυτού, σας προκαλώ οποιαδήποτε στιγμή, οποιαδήποτε ώρα, σε οποιοδήποτε επαγγελματικό λύκειο της χώρας να συζητήσουμε μπροστά στους μαθητές και στους εκπαιδευτικούς. Ευχαριστώ πολύ.
Κύριε Πρόεδρε, ξέρω ότι δεν προβλέπεται, αλλά θέλω να κάνω μια σύντομη ανακοίνωση.
Κύριε Δελή, να κάνετε ανακοίνωση, όχι να πρέπει να απαντήσει ο Υπουργός. Ορίστε, έχετε τον λόγο.
Ευχαριστώ πολύ. Όλα όσα ειπώθηκαν από τον κύριο Υπουργό, σχετικά με το δημοσίευμα του «ΡΙΖΟΣΠΑΣΤΗ» για τις παθογένειες της τεχνικοεπαγγελματικής εκπαίδευσης, επιβεβαιώνονται από την έκθεση στρατηγικής του δικού σας Υπουργείου, κύριε Υπουργέ, η οποία είναι δημοσιευμένη στο site του Υπουργείου. Το ίδιο το Υπουργείο επιβεβαιώνει όλα όσα έγραψε ο «ΡΙΖΟΣΠΑΣΤΗΣ» πριν από λίγες ημέρες. Ευχαριστώ πολύ.
Κύριε Υπουργέ, για λόγους ίσης μεταχείρισης, θέλετε να πείτε κάτι;
Όχι, ευχαριστώ.
Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 27 Νοεμβρίου 2017 και ερωτάται το Σώμα αν τα επικυρώνει.
Συνεπώς, τα Πρακτικά της Δευτέρας 27 Νοεμβρίου 2017 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.03΄ λύεται η συνεδρίαση για την προσεχή Τετάρτη 31 Ιανουαρίου 2018 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.